པདྨ་རྒྱལ་པོའི་བདུད་རྩི་ལག་མཆོད་བདེ་ཆེན་སྤྲིན་ཕུང་བྱ་བ་ལ་དོན་ལྔ་དང་བཅས་ནས། ཨོཾ་ཨཱཿཧཱུྃ༔ སྐུ་གསུང་ཐུགས་ཀྱི་འཕྲོ་འདུ་རྒྱུད་བསྐུལ་བ༔ ཀ་ནི་མཚན་ལྡན་དུམ་ཅིག་སྣོད་མཆོག་ཏུ༔ པཱ་ནི་ཟག་མེད་ཡེ་ཤེས་བདུད་རྩི་ལྔ༔ ལ་ནི་ཕྱོགས་དུས་རྒྱལ་བ་མཉེས་པའི་རྫས༔ དོན་གསུམ་ཀུན་ལྡན་རྨད་བྱུང་བདུད་རྩི་འདི༔ མཆོག་དང་ཐུན་མོང་ཕྲིན་ལས་བསྒྲུབ་པའི་རྟེན༔ བདུད་རྩིས་སྐུ་ནི་སྐྱེ་འཆི་བགྲེས་རྒུད་བྲལ༔ བདུད་རྩིས་གསུང་ནི་ཆོས་དབྱིངས་དགག་སྒྲུབ་བྲལ༔ བདུད་རྩིས་ཐུགས་ནི་སྐྱེ་འགག་འཁྲུལ་འཛིན་ཞི༔ བདུད་རྩིས་ཡོན་ཏན་རླབས་ཆེན་སྔགས་ལ་སྤྱོད༔ བདུད་རྩིས་ཕྲིན་ལས་མཆོག་ཐུན་འབད་མེད་འགྲུབ༔ ཨོཾ་ཨཱཿཧཱུྃ༔ སྟེང་དུ་བདུད་རྩི་འཕྲོས་པས་ཞིང་ཁམས་འགྱེད༔ བར་དུ་བདུད་རྩི་མཆོད་པས་རྩ་གསུམ་མཉེས༔ འོག་ཏུ་བདུད་རྩི་གཏོར་བས་དགྲ་བགེགས་ཞི༔ མཚམས་སུ་བདུད་རྩི་འགྱེད་པས་དངོས་གྲུབ་འགྲུབ༔ འཁོར་ཡུག་བདུད་རྩི་སྤྲོས་པས་མཁའ་འགྲོ་འདུ༔ དེ་བས་བྱིན་རླབས་རྨད་བྱུང་བླ་མེད་རྫས༔ མཆོད་དོ་འབུལ་ལོ་དགྱེས་པར་བཞེས་སུ་གསོལ༔ ཨོཾ་ཨཱཿཧཱུྃ༔ ཧ་ཧོ་ཧྲཱི་སྭཱ་ཧཱ༔ ཨོཾ་ཨཱཿཧཱུྃ༔ ཆོས་སྐུ་སྣང་བ་མཐའ་ཡས་ལ༔ དམ་རྫས་བདུད་རྩི་མཉེས་མཆོད་འབུལ༔ ཚེ་ཆོས་ཟས་ནོར་དངོས་གྲུབ་སྩོལ༔ ལོངས་སྐུ་ཐུགས་རྗེ་ཆེན་པོ་ལ༔ དམ་རྫས་བདུད་རྩི་མཉེས་མཆོད་འབུལ༔ ཚེ་ཆོས་ཟས་ནོར་དངོས་གྲུབ་སྩོལ༔ སྤྲུལ་སྐུ་པདྨ་འབྱུང་གནས་ལ༔ དམ་རྫས་བདུད་རྩི་མཉེས་མཆོད་འབུལ༔ ཚེ་ཆོས་ཟས་ནོར་དངོས་གྲུབ་སྩོལ༔ གནུབས་སྟོན་སངས་རྒྱས་ཡེ་ཤེས་ལ༔ དམ་ཚིག་བདུད་རྩི་མཉེས་མཆོད་འབུལ༔ ཚེ་ཆོས་ཟས་ནོར་དངོས་གྲུབ་སྩོལ༔ །ཆོས་རྒྱལ་རྩ་གསུམ་གླིང་པ་ལ། །དམ་རྫས་བདུད་རྩི་མཉེས་མཆོད་འབུལ། །ཚེ་ཆོས་ཟས་ནོར་དངོས་གྲུབ་སྩོལ། །གར་དབང་མི་འཇིགས་རྡོ་རྗེ་ལ། །དམ་རྫས་བདུད་རྩི་མཉེས་མཆོད་འབུལ། །ཚེ་ཆོས་ཟས་ནོར་དངོས་གྲུབ་སྩོལ། །དྲིན་ཅན་རྩ་བའི་བླ་མ་ལ༔ དམ་རྫས་བདུད་རྩི་མཉེས་མཆོད་འབུལ༔ ཚེ་ཆོས་ཟས་ནོར་དངོས་གྲུབ་སྩོལ༔ དབང་སྡུད་པདྨ་རྒྱལ་པོ་ལ༔ དམ་རྫས་བདུད་རྩི་མཉེས་མཆོད་འབུལ༔ ཚེ་ཆོས་ཟས་ནོར་དངོས་གྲུབ་སྩོལ༔ ལྷ་ལྕམ་མནྡ་ར་བ་ལ༔ དམ་རྫས་བདུད་རྩི་མཉེས་མཆོད་འབུལ༔ ཚེ་ཆོས་ཟས་ནོར་དངོས་གྲུབ་སྩོལ༔ མཁའ་འགྲོ་ཡེ་ཤེས་མཚོ་རྒྱལ་ལ༔ དམ་རྫས་བདུད་རྩི་མཉེས་མཆོད་འབུལ༔ ཚེ་ཆོས་ཟས་ནོར་དངོས་གྲུབ་སྩོལ༔ དབང་སྡུད་མཁའ་འགྲོ་རིགས་བཞི་ལ༔ དམ་རྫས་བདུད་རྩི་མཉེས་མཆོད་འབུལ༔ ཚེ་ཆོས་ཟས་ནོར་དངོས་གྲུབ་སྩོལ༔ ནོར་སྐྱོང་ཀླུ་མོ་འོད་སྦྱིན་ལ༔ དམ་རྫས་བདུད་རྩི་མཉེས་མཆོད་འབུལ༔ ཚེ་ཆོས་ཟས་ནོར་དངོས་གྲུབ་སྩོལ༔ གཏེར་བདག་ཀླུ་ཡི་དགེ་བསྙེན་ལ༔ དམ་རྫས་བདུད་རྩི་མཉེས་མཆོད་འབུལ༔ ཚེ་ཆོས་ཟས་ནོར་དངོས་གྲུབ་སྩོལ༔ ཡང་སྤྲུལ་རླུང་ཞགས་འགེངས་མཛད་ལ༔ དམ་རྫས་བདུད་རྩི་མཉེས་མཆོད་འབུལ༔ ཚེ་ཆོས་ཟས་ནོར་དངོས་གྲུབ་སྩོལ༔ ཕྱི་ནང་དཀྱིལ་འཁོར་ལྷ་ཚོགས་ལ༔ དམ་རྫས་བདུད་རྩི་མཉེས་མཆོད་འབུལ༔ ཚེ་ཆོས་ཟས་ནོར་དངོས་གྲུབ་སྩོལ༔ ཐུགས་རྗེས་བརྩེར་དགོངས་བཞེས་ནས་ཀྱང་༔ སྐུ་གསུང་ཐུགས་ཀྱི་དངོས་གྲུབ་སྩོལ༔ ཀཱ་ཡ་སིདྡྷི་ཨོཾ༔ ཝཱཀྐ་སིདྡྷི་ཨཱཿ ཙིཏྟ་སིདྡྷི་ཧཱུྃ༔ གྷུ་ཡ་སིདྡྷི་སྭཱ༔ ཀརྨ་སིདྡྷི་ཧཱ༔ ཞེས་མཆོག་ཐུན་མོང་གི་དངོས་གྲུབ་ཀྱི་དབང་བཞི་ཐོབ་པར་བསམ༔ ས་མ་ཡ༔ ཞེས་བདུད་རྩི་ལག་མཆོད་འདི་ཉིད་གཏེར་གཞུང་ལྷའི་སྤྱི་འགྲོས་སོར་བཞག་བགྱིས་པ་འདི་དགེ་བཤེས་བསྟན་འཛིན་གྱིས་བསྐུལ་ངོར་རིག་འཛིན་རྩ་གསུམ་གླིང་པས་ཐུན་མཚམས་སུ་སྦྱར་བའོ།། སརྦ་མངྒ་ལཾ།། །།